
Az állami gondoskodás kereti között élő gyermekek szájhigiénéje és szájhigiénével kapcsolatos ismereteik

Kulcsszavak: Állami gondoskodás; Orális egészség; Szájhigiéné; Szájhigiénés ismeretek; Családban nevelkedés.
Bevezetés: Az egészség fejlesztése már kora gyermekkorban, a családban elkezdődik, azonban, ha a gyermeknek valamilyen oknál fogva nincs lehetősége családban nevelkedni, az meghatározhatja a későbbi egészségi állapotát. A vizsgálat célja felmérni az állami gondoskodásban élő gyermekek szájhigiénés ismereteit, attitűdjeit, szokásait, és összehasonlítani családban nevelkedő, hasonló életkorú gyermekek eredményeivel.
Módszerek: Az online felmérés egy saját készítésű kérdőívvel történt 2024. szeptember 1-14-ig a Jász-Nagykun-Szolnok vármegyei Gyermekvédelmi Központban és a Kratochvil Károly Honvéd Középiskola és Kollégium Szolnoki Honvéd Kollégiumában. A kérdőív a saját készítésű kérdéseket tartalmazott. Kutatásetikai engedély száma: ETT TUKEB BM/14831-3/2024. Az adatfeldolgozás és adatelemzés IBM SPSS 26.0. statisztikai programmal, leíró statisztikai módszerrel és Khi-négyzet-, Mann-Whitney-, Fisher exact próbákkal történt (p<0,05).
Eredmények: A 36 állami gondoskodásban, és a 41 családban nevelkedő gyermek válaszai alapján megállapítható, hogy az állami gondoskodásban nevelkedők nem szignifikáns mértékben, de valamennyivel kevesebb szájápolási eszközt ismernek és használnak (p=0,056; U=592,500). 52,8%-uknak van szuvas foga, a családban nevelkedők 26,8%-nak (p=0,034), a tömött fogak számában nincs szignifikáns különbség (p=0,111). Az állami gondoskodásban élők kevésbé tartják fontosnak orális egészségüket (p=0,002) és szájhigiénéjüket (p=0,001), és 80,6%-uk csak panasz esetén látogat el fogorvoshoz (p=0,003).
Megbeszélés: Az eredményekből látható, hogy az állami gondoskodásban nevelkedő gyermekek rosszabb fogazati státusszal rendelkeznek, és az orális egészség, szájhigiéné is kevésbé fontos számukra, mint a családban nevelkedő gyermekek számára. Éppen ezért fontos kiemelt hangsúlyt fektetni ezen intézményi keretek között nevelkedő gyermekek orális egészségének fejlesztésére is, mely a dentálhigiénikus egyik kiemelt feladata is lehet.

